Lietuvos aklųjų ir silpnaregių sąjungos

Revizijos komisija

**Ataskaita**

Vilnius, 2022, gegužės 25 diena

Gerbiami LASS XXXIV suvažiavimo dalyviai, gyvename laikmetį, kokio nebuvo nei Lietuvos, nei pasaulio istorijoje. Covido epidemija, du karantinai, besitęsiantis karas Ukrainoje. Visa tai tiesiogiai ar netiesiogiai veikė ir tebeveikia ir mūsų gyvenimą. Tik dar kartą kalbėti apie šiuos dalykus nėra prasmės. Visi sekame naujienas, spaudą, suprantame, kad ukrainiečiai kariauja ir už mus. Covidą, LASS veiklą karantinų metu irgi ne kartą aptarėme, tad nebandydami jūsų kantrybės, pereisime prie organizacijos reikalų.

Pernai vykusiame LASS XXXIII suvažiavime dalis LASS revizijos komisijos (toliau RK) atsistatydino. Nenorėdami visiškai sugriauti RK darbo, du jos nariai – Gema Padribonienė (pirmininkė) ir Alvydas Valenta (sekretorius) liko, išrinkti dar du nariai – Irena Knizikevičienė iš Panevėžio ir Ugnė Žilytė iš Vilniaus. Savo veiklai turėjome vos 10 mėnesių. Akivaizdu, kad per šį laiką kalnų nenuversi, tačiau RK nesėdėjo sudėjusi rankų. Svarbiausią dėmesį skyrėme LASS struktūrinės reformos rezultatams įvertinti, lankėmės LASS filialuose, regionų centruose Panevėžyje ir Kaune,, susitikome su jų darbuotojais ir vadovais, dalyvavome LASS tarybos posėdžiuose,. Nesileisdami į detales galime konstatuoti, kad įvykusi reforma filialų situacijos nepablogino, o daugeliu atvejų ją pagerino. Žinoma, atskiri filialai turi savų niuansų ir savų iššūkių, tačiau jie sprendžiami, o bendras vaizdas yra teigiamas. Kai kurios vietos bendruomenės tapo daug aktyvesnės. Ypač tai pasakytina apie Kauno jaunimą ir LASS Pietvakarių centro pojūčių turizmo projektą „Neregėjimo galia“.

Kovo mėn. RK susitiko su LASS respublikinio centro (RC) darbuotojais, domėjosi RC ir LASS, kaip asociacijos, veikla. Gegužės mėn. RK pirmininkė G. Padribonienė dalyvavo LASS tarybos posėdyje Šiauliuose, susipažino su VšĮ „Aksida“ veikla, numatomu nekilnojamojo turto pardavimu Šiauliuose. Kol kas jokio sandorio dar nėra, todėl jo naudingumą paliekame vertinti būsimai RK.

Prieš pereinant prie LASS veiklos vertinimo bei siūlymų, keletas žodžių apie pačią RK ir jos vaidmenį organizacijos gyvenime. Pastaruoju metu kilo ir, matyt, dar kils diskusijų dėl RK reikalingumo, dėl jos veiklos ribų. Esame įsitikinę, kad RK LASS veiklos skaidrumui yra reikalinga ir naudinga ir, kad jos įgaliojimai turėtų apimti ne tik LASS RC, bet ir regionų centrų, filialų veiklą. Tačiau LASS RK turėtų sudaryti žmonės, turintys teisinį, ekonominį išsilavinimą ar bent šių sričių patirties. Dabartinėje RK trys humanitarai, į daugelį su LASS ūkine veikla, finansais susijusių klausimų jie negali išsamiai atsakyti. LASS RK veiklos nuostatai numato galimybę samdyti nepriklausomus ekspertus, auditą, bet turbūt visi suprantame, kad tam irgi reikia žinių, įgūdžių formuluojant ekspertams tikslus, vertinant jų darbą ir pateiktas išvadas. Ekspertai ne dievai, galintys vos pamatę įvertinti, kas organizacijoje blogai ar gerai. Kitaip sakant, LASS RK turėtų būti renkama atsakingai, o išrinkti žmonės sutikti joje dirbti neformaliai ir neatmestinai. Nei dabartinė LASS RK pirmininkė, nei sekretorius negali į RK būti toliau renkami tiek dėl objektyvių, tiek dėl asmeninių priežasčių, kurių smulkiau čia neaptarinėsime. Likusios dvi RK narės dėl darbo RK turi teisę apsispręsti pačios.

Siūlymai ir LASS veiklos vertinimas. Dažnai girdime, kad esame viena seniausių, viena geriausiai dirbančių nevyriausybinių neįgaliųjų organizacijų. Vienais atvejais tai tik gražus komplimentas, kitais – akivaizdi teisybė! Kad ir ką apie savo organizaciją viduje kalbėtume, savo veikla, vykdomais projektais, siekiamais tikslais, bendradarbiavimu su LR Seimu, Vyriausybe, kultūros pasaulio žmonėmis esame išskirtiniai. Labiau primename ne kokią nevyriausybinę organizaciją, bet savas nerašytas taisykles turintį šimtametį aklųjų ordiną. Todėl RK, teigdama savo siūlymus, vadovavosi prielaida, kad LASS yra daugiau nei nevyriausybinė organizacija. Įprastai NVO šie siūlymai gali pasirodyti per griežti ar per kategoriški, bet mūsų organizacijai taip neturėtų atrodyti. Siūlymus ir išvadas dalijame į dvi dalis, susijusias su organizacijos išorės veikla ir vidaus gyvenimu.

Išorės veikla:

1. Aklųjų reabilitacija. LASS kaip niekada anksčiau turi gerus ryšius su LR seimu, Vyriausybe. Šiuo metu yra rengiama nuolatinė, valstybės finansuojama aklųjų reabilitacijos tvarka. Tačiau iš patirties žinome, kad įvairios tvarkos, veiklos modeliai gali būti rengiami metų metais. Su aklųjų reabilitacija taip ir atsitiko. Todėl: LASS turi daryti viską, kad per artimiausius dvejus metus tokia tvarka būtų parengta ir pradėtų veikti. Jeigu dėl kokių nors priežasčių tai nebus padaryta, didelė tikimybė, kad aklųjų reabilitacijos kaip sistemos niekada neturėsime.
2. Įtraukusis ugdymas. Suvažiavimo delegatams nereikia pasakoti, kad pereinant prie įtraukiojo ugdymo tiek švietimo sistemai, tiek moksleiviams, tiek nevyriausybinėms organizacijoms kyla daugybė iššūkių. Klausimų daugiau nei atsakymų, tačiau įtraukusis ugdymas yra vertybinė nuostata ir kiekviena būsima vyriausybė jos laikysis. Rengiantis pereiti prie įtraukiojo ugdymo, LASS atstovai turi aktyviai ir nuosekliai bendradarbiauti su švietimo, mokslo ir sporto ministerija, dalyvauti įvairiose darbo grupėse. Kaip NVO neturime sprendimo balso, bet mūsų patariamasis balsas turi būti svarus ir girdimas. LASS visiškai neturi jokios įtakos sprendžiant Lasuco ateitį. Neaptarinėsime visų su šiuo centru susijusių gandų, spėlionių, prielaidų, akivaizdu viena: patikimos informacijos neturime. Visi iš istorijos ar savo pačių darbinės patirties žinome, kad LASS inicijavo Lasuco statybą, šią įstaigą nuolat rėmė. Turime patys sau atsakyti, ar yra tai liudijantys dokumentai, ar tuomet, jeigu Lasucas bus naikinamas, LASS gali pretenduoti į kokią nors jo pastatų ar teritorijos dalį? O jeigu gali, ar nori tai daryti, nes turima nuosavybė įpareigoja ja rūpintis. O nuosavybės, kuria reikia pasirūpinti, turime pakankamai.
3. LASS nuolat bendradarbiauja su LR seimu, vyriausybe, atskiromis ministerijomis, bet iki šiol tai daryta labai neprofesionaliai. Jau minėjome, kad neturime patikimos informacijos dėl Lasuco ateities, gaudome informaciją dėl socialinių paslaugų akreditacijos ir pan. Tie patys žmonės dalyvauja Lietuvos negalios organizacijų forumo, neįgaliųjų reikalų tarybos veikloje, eina į Seimą, Vyriausybę. RK siūlymas jaunimui: susitelkti į kurią vieną ar kelias artimas veiklos sritis, į jas nuosekliai gilintis, pastoviai bendradarbiauti su atitinkamomis valstybės žinybomis ir šeštuoju pojūčiu jausti, kas jose vyksta.

Vidaus veikla:

1. LASS stiprybė ir kartu jos galvos skausmas yra jos turimas nekilnojamasis turtas. Neturėtume turto, viskas visiems būtų aišku ir akivaizdu. Dabar priešingai: gandai, spėjimai, abejonės. Privačios nuosavybės laikais visi nuosavybės turėtojai ar valdytojai turi savų nedidelių „paslapčių“, todėl kažin ar teisinga tikėtis, kad būtų išviešinta visa su nuosavybe susijusi informacija, tačiau didesnio skaidrumo, pasitikėjimo vieni kitais siekti būtina. Ar „Spindulio“ pardavimas Šventojoje buvo klaida, ar būtinybė, dabar svarstyti jau per vėlu. Tačiau akivaizdu, kad pastato Vilniuje, Naugarduko g.91 pardavimas būtų buvusi didelė klaida. Gautas už šį pastatą milijonas po dviejų metų būtų reiškęs labai nedaug. Nereikalingas, nerentabilus nekilnojamasis turtas organizacijai yra našta, tačiau jį parduodant reikalingi labiau pagrįsti sprendimai, atviresnės diskusijos. Vieno ar kelių žmonių nuomonė, kad ir kaip įtikinamai skambėtų, neturėtų būti nei vienintelė, nei galutinė.
2. Siekiant didesnio ūkinės veiklos skaidrumo, RK siūlo svarstyti grupės LASS narių siūlymą visas gautas už nuomą lėšas ar bent didžiąją jų dalį kaupti centralizuotai ir LASS taryboje skirstyti pagal poreikį. LASS RK iki naujos LASS tarybos kadencijos pabaigos siūlo didinti atskaitymus į LASS socialinius fondus: LASS RC – iki 30 proc., kitoms įstaigoms iki 20 proc. išdėstant šį didėjimą tolygiai pagal metus. Didesni socialiniai fondai būtų akivaizdus įrodymas, kad LASS turimas nekilnojamasis turtas tarnauja visiems LASS nariams. Pagal LASS pateiktus praeitų metų duomenis, visos LASS įstaigos iš nuomos sugeneravo 1 mln. 227 tūkst. Eurų, atskaitymai į socialinius fondus siekė 303 tūkst. Eurų, t. y. maždaug ketvirtadalį. RK nuomone, ši suma galėtų suktis apie trečdalį iš nuomos gaunamų pajamų.

1. LASS taryboje dažnai iškeliama daugybė gerų idėjų ar siūlymų, bet po kiek laiko jie pasimiršta, kaip tokiais atvejais sakoma, nusėda valdininkų stalčiuose. Tai pasakytina ir apie LASS nekilnojamąjį turtą, kitas iniciatyvas. Prieš pora metų buvo iškilęs klausimas dėl LASS RC perkėlimo į skroblų mikrorajoną ir galimybę miesto centre esančius pastatus pelningai išnuomoti. Toks sprendimas būtų itin atsakingas, reikalaujantis didelio teisinio pasirengimo finansinių skaičiavimų. RK žino faktų, kada panašiose situacijose net teisininkų rengtos sutartys nuosavybės savininkui negarantuoja pajamų ar sėkmingos veiklos, tačiau kartą pradėjus, reikia idėją arba plėtoti, arba įvardyti priežastis, dėl kurių jos įgyvendinimas nebūtų racionaliai pagrįstas. Šiuo atveju per dvejus metus į priekį nepasistūmėta. Todėl RK siūlo: per ateinančius dvejus metus išnagrinėti LASS RC perkėlimo į Skroblų mikrorajoną ir pastatų Labdarių g. geresnio panaudojimo galimybę. Jeigu įmanoma, šio darbo imtis, jeigu neįmanoma, daugiau šios temos neeksploatuoti.
2. Daug spėlionių kelia ir LASS turimas sporto kompleksas Vilniuje, Skroblų g. 3a. LASS taryboje ne kartą buvo iškilęs klausimas dėl trišalės sutarties tarp LASS, sporto klubo „Šaltinis“ ir šio objekto nuomininkų naudingumo organizacijai. LASS tarybos 2006 metų gegužės 10 d. nutarimu kompleksas (baseinas su sale) pagal panaudos sutartį perduotas sporto klubui „Šaltinis“. „Šaltinio“ klubas sporto komplekso panaudą vykdo iki šiol, tačiau kartu yra sudaryta trišalė sutartis tarp LASS, „Šaltinio“ ir baseiną veiklą organizuojančios įmonės. Apie šią sutartį nei LASS tarybos nariai, nei RK nieko konkretaus pasakyti negali. Vilniečiai neregiai lengvatinėmis sąlygomis turi galimybę lankyti baseiną, daugelis taip ir daro. Ar šito pakanka, ar LASS turėtų iš sporto komplekso gauti kokias nors pajamas – į šį klausimą taip ir liko neatsakyta. LASS RK siūlo: prie šio klausimo artimiausiuose LASS tarybos posėdžiuose grįžti dar kartą. Kiek leidžia konfidencialumas, paviešinti trišalės sutarties sąlygas, aptarti galimus sprendimo variantus.
3. Statistika, skaičiai. LASS metinėse ataskaitose pateikia daugybę skaičių apie savo ūkinę veiklą, pajamas, išlaidas, jų padidėjimą ar sumažėjimą. Tačiau neprofesionaliu LASS RK įsitikinimu, susigaudyti šiuose skaičiuose yra tas pats, kas neįgudusiam keliautojui rasti kelią per džiungles. Nepiktnaudžiaudami suvažiavimo delegatų kantrybe pateikiame tik vieną pavyzdį: LASS ataskaitos 5.2.1 punktas: LASS socialinės įmonės. Skaitydami jį sužinome, kad Trys LASS gamybinės įmonės pernai gavo 13,73 mln. Eur pajamų. Lyginant su 2020 m., jų pajamos padidėjo 3,57 mln. Eur. Lyg ir atrodytų, kad visi greitai tapsime milijonieriais ar bent pasistūmėsime į tą pusę. Tačiau čia pat paaiškėja, kad sąnaudos, atėmus Užimtumo tarnybos (UT) subsidijas, siekė 13,46 mln. Eur. Taigi bendras trijų LASS gamybinių įmonių veiklos rezultatas - 271,8 tūkst. Eur pelnas. Daug ar mažai – kaip tai vertinti? Skaitome toliau: UT subsidija 2021 m. be keliasdešimt tūkst. Siekė du mln. Eurų. RK humanitarinė logika sakytų, kad norint sužinoti realias sąnaudas, prie LASS įmonių sąnaudų – 12,46 mln. Eurų reikėtų pridėti dar beveik du mln. UT skirtų subsidijų. Sudėjus įmonių sąnaudas, valstybės paramą ir atėmus iš jų gautas pajamas, gauname apie 1,7 mln. Skirtumą įmonių nenaudai. Apie kokią galima kalbėti nenuostolingą įmonių veiklą, apie kokią paramą LASS vykdomoms socialinėms programoms? Net jeigu galvoje turėsime tą 271 tūkst. Pelno, vis tiek atskaitymai LASS socialinėms programoms, kaip siūlo dabartinis LASS pirmininkas S. Armonas, būtų labai nedideli.

Dar pora skaičių iš LASS įmonių veiklos: Skaitome: „sumažėjo skirtumas tarp LASS įmonių gaminių pardavimo kainos ir jų savikainos. Tai reiškia, kad vienu centu padidėjo vienam produkcijos pardavimų eurui uždirbti vidutiniškai patiriamos gamybos sąnaudos. kurios 2021 m. sudarė 83 centus (2020 m. buvo 82 centai)“.“ Ką sako tie 82 ar 83 centai LASS metinę ataskaitą skaitysiančiam organizacijos nariui, esančiam toli nuo gamybos, medžiagų įsigijimo ir pagamintos produkcijos realizavimo? Kam iš viso jų reikėjo? Tokie „detalūs“ skaičiavimai naudingi tik vienu atveju: norint žmogui atimti norą LASS veiklos ataskaitą skaityti iki galo. Panašių pavyzdžių galima rasti ir kalbant apie LASS įstaigų ūkinę veiklą. Neteisūs LASS nariai teigiantys, kad apie savo ūkinę veiklą, nuomos pajamas LASS nepateiki išsamios informacijos. LASS įstaigų ataskaitose, LASS metinėse ataskaitose galima rasti daug atsakymų į LASS nariams rūpimus klausimus. Turėtume klausti kitaip: ar ši informacija pasiekia LASS narius, ar per jos gausą nepasimeta tai, kas svarbiausia? Esame tikri, kad į daugelį su LASS ūkine veikla susijusių klausimų dorai atsakyti negalėtų net LASS suvažiavimo delegatai.

1. Tiek LASS XXXIII suvažiavime, tiek LASS spaudoje nuolat keliamas LASS filialų pirmininkų atlygio už darbą klausimas. Iš LASS pirmininko S. Armono pasisakymų aiškėja, kad šis klausimas yra tiesiogiai susijęs su tolimesnėmis LASS struktūrinėmis reformomis. LASS RK įsitikinusi, kad aiškumas visada geriau už abejones ir nežinią, todėl LASS filialų pirmininkų atlygio klausimas turėtų būti sprendžiamas nedelsiant. Jeigu jis susijęs su tolimesnėmis LASS reformomis, jų turi būti imamasi.
2. Žmones labai dažnai supriešina ne pažiūros, įsitikinimai, bet iš jų vidaus kylantis neteisybės jausmas. Praėjusių metų spalio 27 d. LASS tarybos sprendimu LASS vadovams ir LASS padalinių vadovams padidinti atlyginimų koeficientai, tačiau darbuotojams atlyginimai nedidėjo, nors oficialiai pripažįstama, kad metinė infliacija siekia keliolika procentų. Žmonėms kyla pagrįstas klausimas – kodėl? Atsakymo variantai galimi du: arba artimiausiame posėdyje LASS taryba turi panaikinti savo pačios praėjusių metų spalio 27 d. sprendimą, arba rasti galimybių atlyginimus didinti ne tik vadovams.
3. LASS istorijos muziejaus likimas. Klausimas kartą jau svarstytas LASS taryboje, bet iki šiol yra be atsakymo. LASS RK sutinka su kai kurių praėjusio šaukimo LASS tarybos narių nuomone, kad toks, koks buvo iki šiol, muziejus visuomenei nebus įdomus ir patrauklus. Tačiau LASS RK nesutinka su situacija, kai šis klausimas nesprendžiamas visiškai. Smulkiau muziejaus iškėlimo į Vilkpėdės bendruomenės socialinių paslaugų centrą neaptarinėsime, tik pastebėsime, kad labai sparčiai plėtojasi bendradarbiavimas tiek su didžiaisiais Lietuvos, tiek su užsienio muziejais. LASS muziejaus veikla gali būti įdomi, inovatyvi, patraukli jauniems žmonėms. Galėtų būti sukurta viena ar kelios naujos darbo vietos. LASS RK siūlo prie šio klausimo LASS tarybai grįžti, muziejaus veiklą suaktualinti, jam vadovauti ieškoti jaunų iniciatyvių žmonių.

LASS veiklos vertinimas. LASS RK nuolat sulaukdavo priekaištų, kad vertina ne LASS veiklą kaip tokią, ne tai, kaip organizacija įgyvendina savo pačios įstatuose numatytus tikslus, o LASS respublikinio centro ir konkrečiai jo vadovo veiklą, kad RK vertinimai dažnai būna itin subjektyvūs – tas ar kitas žmogus man patinka ar nepatinka. Siekdami didesnio objektyvumo, pasiremsime Neįgaliųjų reikalų departamento išvadomis. Šių metų balandžio 15-16 d. Departamento darbuotojos Rasa Grigaliūnienė ir Zita Urbienė Atliko Lietuvos aklųjų ir silpnaregių sąjungos 2021 metų neįgaliųjų asociacijų veiklos rėmimo projekto įgyvendinimo patikrinimą. Be smulkių rekomendacijų, jokių didesnių pažeidimų ar piktnaudžiavimo atvejų nenustatyta. Taigi, nepaisant visko, kas išdėstyta RK ataskaitoje, LASS veikla vertintina teigiamai.

Gerb. suvažiavimo delegatai, aptarėme tik nedidelę dalį LASS veiklos klausimų bei aspektų, kylančių tiek jums, tiek daugeliui aktyvių LASS narių. Gilintis ar nesigilinti į čia aptartus klausimus – jūsų sprendimas. Visi siekiame savo organizacijai klestėjimo, galbūt skirtingai jį suprantame. Demokratijos sąlygomis tai irgi normalu. RK linki suvažiavimui sėkmingo darbo, racionalių sprendimų, tarpusavio pagarbos. Dėkoja visiems, jai padėjusiems ir bendradarbiavusiems.

RK pirmininkė Gema Padribonienė,

Sekretorius Alvydas Valenta